Otto Toivainen

Otto Tennes (synt. Toivainen; 6. lokakuuta 1892 Jyväskylä – 2. maaliskuuta 1962 New York) oli suomalainen 1900-luvun alkupuolen merimies ja seikkailija, josta tuli oman tarinansa mukaan Fidžillä erään saaren kuninkaan vävy ja sitten itse kuningas sekä jumala. Etenkin Toivaisen kotiseudulla Jyväskylässä usein kerrottua legendaa ei ole kyetty vahvistamaan eikä kumoamaan. Toivainen toimi myöhemmin koristemaalarina New Yorkissa ja kuoli siellä 1962.

Toivainen syntyi jyväskyläläisen kauppiaan pojaksi. Isä, Otto Toivainen vanhempi, tuomittiin kavalluksesta vankilaan ja kuoli kun poika oli vasta kolmevuotias. Otto-poika kävi Jyväskylän lyseota Alvar Aallon luokkatoverina, mutta erosi tai erotettiin kolmannella luokalla ja lähti merille venäläiseen kauppalaivaan, osasyynä ehkä isästä aiheutunut huono maine, ehkä oma rötöstely. Merille karkotus oli tuohon aikaan nuorten poikien ja miesten yleinen rangaistuskeino, vaihtoehto oikeuteen joutumiselle.

Legenda
Toivainen on kertonut olleensa 1910-luvun keskivaiheilla töissä ranskalaisessa rahtilaivassa, joka haaksirikkoutui Fidžin paikkeilla Tyynellämerellä. Ainoat pelastuneet olivat Toivainen ja muuan norjalainen merimies. Toivainen oli ajautunut saarelle, jonka asukkaiden mielestä auringonlaskun puolelta merestä nousevaa valkoista miestä tulee palvoa. Niin Toivainen naitettiin saaren kuninkaan tyttärelle. Kuninkaan kuoltua Toivainen ylennettiin kuninkaan paikalle ja jumalan asemaan. Toinen saarelaisten tapa oli nälänhädän yllättäessä turvautua kannibalismiin, joka oli määrä aloittaa kuninkaasta. Välttääkseen tällaisen kohtalon Toivainen kertoi paenneensa saarelta ohi kulkeneen purjelaivan avulla ja asettuneensa sitten New Yorkiin. Maahantuloasiakirjoista Toivaisen tiedetään saapuneen New Yorkiin 17. lokakuuta 1917 Tivives-nimisellä rahtialuksella Havannasta ja uudestaan 17. syyskuuta 1918 Meksikon Tampicosta Radiant-aluksella.

Toivainen on saapunut kansalaisuushakupaperien mukaan ensimmäisen kerran Norfolkin satamaan Yhdysvaltoihin 23.11.1916 Samoa-laivalla Englannin Frimsbystä. Toivainen kertoo tuolloin asuneensa Englannin Hullissa. "New York, County Naturalization Records, 1791-1980," database with images, FamilySearch (https://familysearch.org/ark:/61903/1:1:4H41-CSPZ : 2 March 2021), Otto Toivainen, 1918; citing Naturalization, New York, United States, citing multiple County Clerk offices of New York; FHL microfilm 005411474. Toivainen muutti sukunimensä vuonna 1921 muotoon Tennes."New York, County Naturalization Records, 1791-1980", , FamilySearch (https://www.familysearch.org/ark:/61903/1:1:4H41-C3MM : Sun Mar 10 06:48:09 UTC 2024), Entry for Otto Temes or Toivainen, 1921, viitattu 29.3.2025 Hän kihlautui New Yorkissa vuonna 1920 siellä asuneen tulevan vaimonsa Helmi Frimodigin kanssa.Kihloissa: Helmi Frimodig, Hyvinkää, Otto Pennes, Jyväskylä, New Yorkin Uutiset, 1920, No 112, sivu 3, julkaistu 16.9.1920

Toivainen on kertonut tarinansa 1920-luvulla New Yorkissa Suomen konsulille Kaarlo Kuusamolle. Nykyisin legendaa tutkii ja pitää yllä kamarineuvos Erkki Fredrikson, jonka isän eno Kuusamo oli. Toivaisen tarinassa on uskottavuutta muun muassa ihmissyönnin osalta: Fidžin saarilla harjoitettiin kannibalismia satoja vuosia, ennen kuin brittiläisten siirtomaaherrojen ja kristinuskon myötä perinne kuoli 1800-luvun lopulla. Toinen tunnettu tarinankertoja ja seikkailija Nätti-Jussi kertoi ryypiskelleensä Otto Toivaisen kanssa Nizzan Négresco-hotellissa vuonna 1916 ja kuulleensa tältä kuningastarinan lisättynä tiedolla, että saarelta karatessaan Toivainen olisi kähveltänyt ”valtion kassan” tai saarelaisten arvo-omaisuutta itselleen.

Toivainen taiteessa
Toivaisen ja hänestä kertovan legendan muistoksi on Jyväskylän kauppatorille pystytetty Veikko Hirvimäen veistos Torikuningas. Jyväskylän kaupunginteatterissa esitettiin vuonna 1993 Keijo Siekkisen kirjoittamaa näytelmää Torikuningas, jossa Toivaisen legendaan on tuotu vielä lisää veijarimaisuutta.

Lähteet

Luokka:Suomalaiset maalarimestarit ja koristemaalarit
Luokka:Suomalaiset merimiehet
Luokka:Amerikansuomalaiset henkilöt
Luokka:Vuonna 1892 syntyneet
Luokka:Vuonna 1962 kuolleet